નાટકની વાર્તા હાડકોર બિઝનેસમૅન એવા અશ્વિન ભાનુશાલી અને સિદ્ધાંતવાદી મહેન્દ્ર મહેતાની ટક્કરની છે. અશ્વિન ભાનુશાલી પૈસા કમાવા માટે કોઈ પણ રસ્તો અપનાવી શકે અને કોઈ પણ કામ કરી શકે એવો નિષ્ઠુર છે. જગત પણ તેને ઓળખે છે પણ પોતે વિધાનસભ્ય હોવાથી બધા ચૂપ રહેવાનું પસંદ કરે છે. કૉર્પોરેટ હૉસ્પિટલ શરૂ કરનારા અશ્વિન ભાનુશાલી હૉસ્પિટલમાં બીમાર અને લાચાર પેશન્ટને લૂંટવાનું કામ પૂરા હકથી કરે છે અને એનો તેમને કોઈ અફસોસ પણ નથી. અશ્વિન ભાનુશાલીને એક દીકરી દિશા છે, જે મહેન્દ્ર મહેતાના દીકરા ઓજસને પ્રેમ કરે છે. બન્નેના રિલેશનથી કોઈ પરિવારને તકલીફ પણ નથી, પણ આ તકલીફ ત્યારે શરૂ થાય છે જ્યારે સિદ્ધાંતવાદી પપ્પાના રસ્તે ચાલી રહેલા દીકરા ઓજસના હાથમાં તેની જ ગર્લફ્રેન્ડના પપ્પાના કરપ્શનના પુરાવાઓ આવે છે. ઓજસ સામે બે રસ્તા છે. કાં તો પોતાનો પ્રેમ સાચવીને તે ચૂપ રહે અને કાં બધું ભૂલીને પપ્પાએ નાનપણથી ચીંધ્યો છે એ સિદ્ધાંત, પ્રામાણિકતા અને નિષ્ઠાનો માર્ગ અપનાવીને આગળ વધે. ઓજસ આ બીજો માર્ગ પસંદ કરે છે અને તેના જીવનમાં આતંક મચી જાય છે.